Den saharawiske arabiske demokratiske republikk

Den saharawiske arabiske demokratiske republikk (SADR) (arabisk: الجمهورية العربية الصحراوية الديمقراطية) ble grunnlagt 27. februar 1976 i Bir Lehlou av Polisario. SADR har i dag råderett over det østlige Vest-Sahara, omtrent en tredel av sitt territorielle krav. Republikkens statsoverhode er president Brahim Ghali. Hovedstaden er El Aaiún, men Bir Lehlou i de Polisario-kontrollerte områdene fungerer som midlertidig hovedstad siden El Aaiún er okkupert av Marokko. Tindouf-leirene i Algerie er de facto hovedstad.

Republikken ble erklært dagen etter at kolonimakten Spania offisielt trakk seg ut av territoriet. I realiteten hadde Spania overlatt området til Marokko og Mauritania da de invaderte landet i slutten av oktober 1975. I krigen mellom SADR og Marokko/Mauritania ble Mauritania slått i 1979. Saharawiske styrker hadde tatt store deler av Mauritania og sto utenfor hovedstaden Nouakchott. Regjeringen ble tvunget til å gå av og Mauritania anerkjente SADR og ga avkall på alle krav på Vest-Sahara.

Republikken er offisielt anerkjent av 41 land verden over, men har ulike relasjoner med flere og er fullverdig medlem av Den afrikanske union. USA og De forente nasjoner har ikke anerkjent republikken. Jugoslavia var eneste europeiske land til å anerkjenne SADR. SADRs nærmeste allierte er Algerie og Sør-Afrika.

SADRs utenrikspolitikk 
SADR har i tillegg til ambassader i land de har fulle diplomatiske bånd med, representanter i en rekke land i verden. Brahim Mojtar er representant for Norge, Sverige og Finland, med base i Stockholm.

Nasjonale høytidsdager

Norges forhold til SADR 

Norge har ikke anerkjent republikken, men mange av ungdomspartiene og noen av partiene i Norge har i 2007 og 2008 vedtatt at de ønsker anerkjennelse:

Politiske partier 
 Senterpartiet krever at Norge følger Den afrikanske union og formelt anerkjenner den Saharawiske Arabiske Demokratiske Republikk.
 Sosialistisk Venstreparti SV vil at Norge anerkjenner den Saharawiske arabiske Demokratiske Republikk.
 Venstre krever at Norge anerkjenner den Saharawiske Arabiske Demokratiske Republikk som selvstendig stat.
 Holmlia Arbeiderparti vil be Regjeringen følge LOs råd og anerkjenne den Saharawiske Arabiske Demokratiske Republikk (SADR). Uttalelse vedtatt av medlemsmøte 11. april 2007.
 Rødt krever at den norske regjeringen snarest går ut med en anerkjennelse av Den Saharawiske Arabiske Demokratiske Republikken (SADR), den siste kolonien på det afrikanske kontinentet, og oppretter diplomatiske forbindelser med Polisario.

Ungdomspartier 
 Arbeidernes ungdomsfylking krever at Norge anerkjenner Den saharawiske arabiske demokratiske republikk.
 KrFU krever at Norge følger blant annet Den afrikanske union og anerkjenner den Saharawiske arabiske demokratiske republikk som en selvstendig stat.
 Senterungdommen krever at Norge anerkjenner Den saharawiske arabiske demokratiske republikk som selvstendig stat.
 Sosialistisk Ungdom (SU) krever at regjeringen anerkjenner Den saharawiske arabiske demokratiske republikk som selvstendig stat.
 Unge Høyre krever at Norge følger Den afrikanske union, og anerkjenner Den saharawiske arabiske demokratiske republikk som en selvstendig stat.
 Unge Venstre krever at Norge anerkjenner Den saharawiske arabiske demokratiske republikk som selvstendig stat.

Les mer 
Vest-Sahara
Polisario

Referanser

Vest-Sahara
Omstridte områder
Afrika
Stater og territorier etablert i 1976
Sahawariske